b'\n_START_ARTICLE_\nHotel Slon\n_START_PARAGRAPH_\nHotel Slon v Ljubljani stoji na vogalu Slovenske ceste in \xc4\x8copove ulice v Ljubljani.\n_START_SECTION_\nZgodovina\n_START_PARAGRAPH_\nGostinska dejavnost na sedanji lokaciji hotela Slon je bila znana \xc5\xbee v 18. stoletju. Enako velja za poimenovanje "Pri slonu" (nem\xc5\xa1ko Beim Elefanten) pa tudi "Pri Mokarju", po lastniku Francetu Rodetu, po doma\xc4\x8de Mokarju. Hotel je dobil ime po prvem slonu, ki je ga s seboj v Ljubljano pripeljal avstrijski vojvoda Maksimilijan II., ko se je tukaj ustavil na poti iz \xc5\xa0panije._NEWLINE_Iz na\xc4\x8drta Ljubljane iz leta 1754 je na lokaciji dana\xc5\xa1njega hotela \xc5\xbee narisana hi\xc5\xa1a, sicer obrnjena na \xc4\x8copovo ulico, v kateri naj bil leta 1765 \xc5\xbee deloval hotel. Stavbo je kupil Ferdinand Mrvec. Naslednji lastnik je bila Jera Mali\xc4\x8d, za njo pa gostilni\xc4\x8dar Josip Savin\xc5\xa1ek, ki je ostal kot gospodar do leta 1822. Nato je bil hotel prodan. Josip Zalar je kot lastnik dal med letoma 1856 in 1858 hotel tudi dozidati. Leta 1876 je postal lastnik Anton Gnezda, po njegovi smrti pa vdova Josipina. Ta ga je v za\xc4\x8detku 20. stoletja prodala._NEWLINE_V hotelu so bile od leta 1853 parne kopeli, v pritli\xc4\x8dju je bila od leta 1860 kavarna. V hotelu Slon je imela do leta 1863 prostore tudi Narodna \xc4\x8ditalnica.\n_START_SECTION_\nDana\xc5\xa1nja hotelska zgradba\n_START_PARAGRAPH_\nDana\xc5\xa1njo hotelsko zgradbo so zgradili leta 1937 po na\xc4\x8drtu arhitekta Stanka Rohrmanna. Lastnik je bil do leta 1947 Anton Koritnik, nakar je bilo \xc5\xa1e istega leta ustanovljeno podjetje Hotel Slon. Jeseni 1964 je bila prenovljena kavarna. Nove prenove so bile izvedene leta 1986 po na\xc4\x8drtih Mihe Furlana. Leta 1998 pa so pri\xc4\x8deli z obse\xc5\xbenej\xc5\xa1o obnovo (leta 2000 Art klub, sla\xc5\xa1\xc4\x8di\xc4\x8darska delavnica, Istrska restavracija, leta 2001 delikatesa, nova zajtrkovalnica, leta 2003 sla\xc5\xa1\xc4\x8di\xc4\x8darna, konferen\xc4\x8dna dvorana, kavarna). Danes ima hotel 174 sob, hotel ima \xc5\xa1tiri zvezdice._NEWLINE_Hotel Slon je \xc5\xbee 20 let \xc4\x8dlan hotelske verige Best Western, najve\xc4\x8dje hotelske verige na svetu.'